Nā 路邊--leh，前前後後攏總有紅--ê、khóng--ê、金--ê、柑 á 色 kap niau 鼠 á 色五台車，1 台內底坐 2 ê 到 3 ê 人，in 憑頭 phāiⁿ 長鏡頭 ê kha-mé-lah khiā 來 tī 公園邊 á，有 thang hip tō hip，看人走 tō hoah toè，車駛--leh 隨行。
頂 koân 講--ê lia̍h 外，樓 kha 門 chhùi 邊 á 有 2 ê cha-po· gín-á、1 ê cha-bó· gín-á khû tī hia，in m̄ 是來作穡--ê，in 是去 sahⁿ-tio̍h Lena，自動集 oá 來 ê fans，20 外歲人 soah 冊 m̄ 讀、khang-khoè m̄ 做，kui-kang kan-taⁿ siàu 想 tng--人， nā 見 ē-tio̍h 面 tō 用 ti̍h 簽名起攔頭，chi̍t-ē khîⁿ oá--過，ē mo·h tō beh mo·h，ē chim tō beh chim。
Chiah-ê 代誌，柯--ê ê kha-á 手 lóng 已經調查 kah 清清楚楚--ah，in 不時 mā 用無線電 kā 頭--ê 報告，hō· 柯--ê thang 決定 beh án-choáⁿ 排比。
今 á 日 ê 戲文是按呢，先差 1 ê hām Lena 身材差不多 ê cha-bó· gín-á 開門行 tò--出-來，頭殼戴 1 頂草帽 á，帽 á kîⁿ khoah-khoah，頭 àⁿ 低低，行 tī 2 ê 穿烏衫 ê cha-po·-lâng 中央 chông 出門，sûi 正 oat 緊行，行去 kah 路口 hia，有安排 1 台箱 á 車，坐--起-lih 了後 phe 對淡水--去。按呢按算 3 ê fans kap 2 ê 做散工--ê tō ē tio̍h 吊，nā hit 五台車有 1, 2 台 á toè leh chhi̍h oá--來 koh khah 好，算是 ke thàn--ê。
箱 á 車駛走了後，ē 有 1 台銀色 Cefiro chông 來到門 kha 口，接 koh 1 ê cha-bó· gín-á chiūⁿ 車，phiaⁿ 對另外 hit 旁路口出去，nā 柯--ê ê 人 ē 駛另外 2 tiuⁿ 車去 jiok，看五台 siâⁿ 有三台 toè leh 走--無。Nā chit 組是按算行高速公路去桃園 se̍h 1 lìn chiah beh tńg--來。
Lena 本人 ē tī che 了後，才 toè 柯--ê 出--來，chit-ê 時陣 ē 有人 kā 伊頂禮拜才買 ê 第 10 台車－白色 ê Mini 駛來交--伊，nā 有影 koh 有人 beh toè，柯--ê 有吩咐 2 ê 面 á 橫橫--ê 騎 o·-tó·-bái 出來 cha̍h 路，hō· Lena thang 穩心 á 駛車去遠東飯店，m̄ 免 hām pha-pha-lá 鼠 kà 車。
M̄-koh 你 nā 是新聞紙或者是雜誌 ê 記者，soah 去「報 tio̍h」柯--sàng ê 旅行團，上好是皮 piⁿ khah ân--leh，khah 免 chhit-thô 轉去了後去 hō·頭家 siah kah 滿面全豆花。